ÚRAD VLÁDY SLOVENSKEJ REPUBLIKY
                 sekcia vládnej legislatívy

             
                                                                                                            Na rokovanie vlády SR                     
                                                                                                            dňa 27. marca 2002
                                                                                                            K materiálu č.1868/2002 
                                                                                                            K bodu č. 1

S t a n o v i s k o 

k návrhu zákona, ktorým sa mení a dopĺňa zákon Národnej rady Slovenskej republiky č. 180/1995 Z.z. o niektorých opatreniach na usporiadanie  vlastníctva  k  pozemkom  v  znení  neskorších  predpisov
 - k novému zneniu
________________________________________________________________

I

 Návrh zákona, ktorým sa mení a dopĺňa zákon Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov na rokovanie vlády Slovenskej republiky predkladá minister pôdohospodárstva P. Koncoš v novom znení.

                                                     II

Zákon NR SR č. 180/1995 Z.z., ktorý sa navrhuje predloženým návrhom novelizovať, upravuje o.i. konanie o obnove evidencie niektorých pozemkov a právnych vzťahov k nim. 

 Predloženým návrhom zákona dochádza o.i. k upresneniu poznámok pod čiarou, kde sa citácia zákona SNR č. 266/1992 Zb. o katastri nehnuteľností  nahrádza citáciou platného zákona NR SR č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (katastrálny zákon). Podľa predloženého návrhu sa má upraviť postup  o obnove evidencie nehnuteľností niektorých pozemkov a právnych vzťahov k nim, výsledkom ktorého má byť schválenie registra obnovenej evidencie pozemkov, ktorý má charakter záznamovej listiny, na základe ktorej sa údaje registra zapisujú do operátov katastra nehnuteľností.

Podľa predkladacej správy a všeobecnej časti dôvodovej správy návrh zákona nebude mať dopad na štátny rozpočet; rozporné stanoviská s Ministerstvom financií Slovenskej republiky boli odstránené na rokovaní 17. januára 2002.

Legislatívna rada vlády Slovenskej republiky prerokovala návrh zákona 4. marca 2002 a odporučila ho vláde  schváliť s tým, že po zapracovaní jej pripomienok a odporúčaní bude na rokovanie vlády  návrh zákona predložený v novom znení.

                                               III

Sekcia vládnej legislatívy Úradu vlády Slovenskej republiky konštatuje, že do nového znenia návrhu zákona, ktorým sa mení a dopĺňa zákon  Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov je zapracovaných 23 pripomienok a odporúčaní legislatívnej rady. Preto odporúčame vláde návrh zákona v predloženom  znení  s c h v á l i ť  s týmito upresňujúcimi pripomienkami:

V čl. I
v bode  27 
-   odkaz „52a“ nahradiť odkazom „53“ ; zmenu premietnuť aj do poznámky pod čiarou, vrátane úvodnej vety; 

k bodu 28
- v dôsledku  zmeny, ktorá  sa vykoná v bode 27, vypustiť z návrhu bod 28.

Bratislava  21. marca 2002
Vypracovala: T. Gottliebová

                                                                            Štefan    G r m a n 
                                                                                 generálny riaditeľ
                                                                                      sekcie vládnej legislatívy